Diari Oficial de la Generalitat Valenciana


Sumari del DOGV 6216, del 01-03-2010 (2010/1914)

RESOLUCIÓ de 14 de desembre de 2009, de la directora general de Producció Agrària, per la qual s'establix la convocatòria per al Pla 2010 de les ajudes destinades a la subscripció d'assegurances agràries del Pla Nacional d'Assegurances Agràries Combinades i per la qual es despleguen diversos aspectes relacionats amb l'aplicació de l'orde de bases per a la concessió de les ajudes a la subscripció d'assegurances agràries per al Pla 2010 i següents.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6216

Data del DOGV
:   01-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/1914


Data del document
:   14-12-2009

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * suport econòmic
    * segur agrícola
    * ajuda a l'agricultura
    * ajuda pública

RESOLUCIÓ de 14 de desembre de 2009, de la directora general de Producció Agrària, per la qual s'establix la convocatòria per al Pla 2010 de les ajudes destinades a la subscripció d'assegurances agràries del Pla Nacional d'Assegurances Agràries Combinades i per la qual es despleguen diversos aspectes relacionats amb l'aplicació de l'orde de bases per a la concessió de les ajudes a la subscripció d'assegurances agràries per al Pla 2010 i següents. [2010/1914]  
Una vegada publicada l'Orde de 17 de febrer de 2009, de la Conselleria d'Agricultura, Pesca i Alimentació (d'ara en avant, CAPA), per la qual es regulen les subvencions a la subscripció d'assegurances agràries del Pla Nacional d'Assegurances Agràries Combinades (DOCV núm. 5963, de 26 de febrer de 2009), s'emet esta resolució, en què es determinen els percentatges de subvenció específics per a cada línia d'assegurança i la resta de requisits en relació amb l'article 23.2 de la Llei 38/2003, de 17 de novembre, General de Subvencions, i també es despleguen els aspectes de gestió previstos en les bases reguladores.  
A l'efecte de les disposicions del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes regulades en esta resolució s'adapten als requisits establits en els articles 12 i 16 del Reglament 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament 70/2001 (DOUE L358, de 16.12.06). La informació resumida del règim d'ajudes s'ha remés a la Comissió Europea, i se li ha assignat el número de registre de l'ajuda XA 261/2008.  
Per tot això, en virtut del que s'establix en l'article 70 de la Llei 5/1983, de 30 de desembre, del Consell (en la redacció feta en la Llei 12/2007, de 20 de març), sobre la base de les competències establides en el Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i fent ús de les atribucions conferides en la disposició addicional primera de l'orde de bases, resolc:  
Apartat primer. Percentatges de subvenció  
D'acord amb el que s'establix en l'article 3.3 de l'Orde de 17 de febrer de 2009, de la Conselleria d'Agricultura, Pesca i Alimentació, reguladora de les subvencions a la subscripció d'assegurances agràries del Pla Nacional d'Assegurances Agràries Combinades, per al Pla 2010, s'establixen els percentatges de subvenció següents:  
1. El percentatge de subvenció base de la CAPA serà del 60% de la subvenció concedida per ENESA.  
2. El percentatge anterior s'incrementarà amb les subvencions addicionals següents:  
a) 10% per a les parcel·les inscrites en les denominacions d'origen (d'ara en avant, DO), indicacions geogràfiques protegides (d'ara en avant, IGP) o en el Comité d'Agricultura Ecològica de la Comunitat Valenciana (d'ara en avant, CAECV) amb un titular de la inscripció que siga coincident amb l'assegurat o, en el cas de no ser-ho, que l'assegurat tinga autorització del titular de la inscripció a l'efecte de percepció d'esta subvenció.  
Les DO i IGP a què fa referència el paràgraf anterior són les següents:  
- DO de Vins Utiel-Requena.  
- DO de Vins Alacant.  
- DO de Vins València.  
- DO Raïm de Taula del Vinalopó.  
- DO Nispros de Callosa d'En Sarrià.  
- DO Xufa de València.  
- DO Carxofa de Benicarló.  
- DO Arròs de València.  
- DO Kaki Ribera del Xúquer.  
- IGP Cítrics Valencians.  
- IGP Cireres Muntanya d'Alacant.  
b) 10% per a la línia de cobertura davant del pixat en cítrics.  
c) 10% per a les parcel·les de raïm de vinificació amb taxa de cost de l'assegurança superior al 22%.  
d) 10% per a la línia d'encefalopatia espongiforme bovina (EEB).  
e) 35% per a les línies de retirada i destrucció d'animals bovins morts a l'explotació. Per als no bovins l'increment és del 37%.  
f) 10% per a les pòlisses agrícoles en què a l'assegurat no li siga aplicable el tram de subvenció addicional establida per ENESA, lligada a les característiques de l'assegurat, perquè no posseïx la condició d'agricultor professional, titular d'explotació prioritària, soci d'una organització o agrupació de productors, jove agricultor o titular d'explotació inclosa en un "contracte territorial de zona rural".  
3. Les subvencions anteriors són compatibles entre si i s'aplicaran, quan corresponga, sumant els percentatges anteriorment establits per a cada tram, sempre que no superen els límits establits en l'article 3.1 de l'orde reguladora de les ajudes.  
4. El prenedor només aplicarà subvencions addicionals en concepte de parcel·les inscrites en DO, IGP o CAECV quan haja comprovat l'existència de la parcel·la en el fitxer que a l'efecte haja facilitat la CAPA a Agroseguro SA o, si no n'hi ha disponibilitat, amb el certificat que al seu nom ha d'aportar obligatòriament l'assegurat, expedit per l'òrgan competent amb una antelació màxima de dos mesos a la data de formalització de la declaració de l'assegurança i que les referències cadastrals indicades en el certificat siguen exactament coincidents amb les indicades en la pòlissa d'assegurança per a la parcel·la. En el cas de parcel·les de raïm de vi, el prenedor verificarà a més que les parcel·les estiguen inscrites amb les mateixes referències cadastrals en el Registre Vitícola.  
5. El prenedor només aplicarà subvencions a les pòlisses ramaderes quan haja comprovat l'existència en el Registre d'Explotacions Ramaderes (d'ara en avant RERA) de la CV dels llibres de registre d'explotació, com també la compatibilitat de l'espècie i del nombre d'animals assegurats, incrementats amb els coeficients de tolerància indicats en l'apartat quatre, punt 1, lletra b, amb el fitxer que a l'efecte haja facilitat la CAPA a Agroseguro SA o, si no hi ha disponibilitat d'este fitxer, amb el certificat que obligatòriament ha d'aportar l'assegurat, expedit per l'òrgan competent de la CAPA, amb una antelació màxima de dos mesos a la data de formalització de la declaració de l'assegurança, en el qual figuren les dades corresponents als llibres d'explotació registrats en el RERA de la CV amb indicació per a cada un de l'espècie i la capacitat registrada.  
6. El prenedor conservarà en el seu poder els certificats mencionats en els punts 4 i 5 anteriors durant un període de 4 anys comptadors a partir del 2010, i els haurà de presentar a requeriment de la CAPA per a la verificació de la correcta aplicació de les subvencions.  
Apartat segon. Entrega d'informacions sobre parcel·les inscrites en DO, IGP o CAECV. Terminis, controls i acceptació  
1. Sense perjudici de les disposicions del punt primer de l'apartat segon de la Resolució de 27 de març de 2009, de la directora general de Producció Agrària, per la qual es despleguen diversos aspectes relacionats amb l'aplicació de l'orde de bases per a la concessió de les ajudes a la subscripció d'assegurances agràries per al Pla 2009 i següents (DOCV núm. 5986, d'1 d'abril de 2009), per al Pla 2010, els òrgans competents de les DO, IGP o CAECV entregaran a la CAPA les informacions relatives a les parcel·les inscrites en els seus àmbits competencials respectius i als seus titulars, a tot tardar amb un mes d'antelació a la data més primerenca de l'inici de la contractació del producte de què es tracte. El mateix termini d'entrega s'aplicarà per a les línies del Pla 2011 l'inici de contractació més primerenc de les quals tinga lloc el primer trimestre de l'any 2011.  
2. Atesa la singularitat en el sistema d'inscripció seguit per la DO Raïm de Taula del Vinalopó i per la IGP Cítrics Valencians, l'entrega de la informació referida en el punt 1 anterior es realitzarà en el termini màxim de trenta dies naturals, comptadors a partir de l'endemà de la finalització del període de contractació més tardà del Pla 2010.  
3. La informació referida en el punt 1 serà sotmesa a uns processos de validació previs a la seua acceptació per la CAPA, amb la verificació de les dades següents:  
a) Que entre les dades facilitades per a cada parcel·la i titular de la inscripció figuren el nom o la raó social, el NIF/CIF, el codi INE de la província i el municipi, les referències cadastrals de polígon, parcel·la i, si és el cas, subparcel·la, la superfície expressada en hectàrees amb dos decimals, el cultiu i la varietat.  
b) Que el titular de la inscripció figura d'alta en el fitxer de contribuents de l'Agència Estatal de l'administració Tributària (d'ara en avant, AEAT) i que el nom o la raó social és coherent amb el nom o la raó social que per al NIF/CIF consta en l'AEAT.  
c) Que les parcel·les estan inscrites individualitzadament sense segregacions ni agregacions d'estes, i que les parcel·les de raïm de vi figuren, al seu torn, d'alta en el Registre Vitícola de la Comunitat Valenciana en el moment de la formalització de la declaració de l'assegurança, amb les mateixes referències de província, municipi, polígon, parcel·la, subparcel·la (si és el cas), superfície i varietat.  
4. La CAPA informarà l'òrgan competent de les parcel·les que no han superat els controls del punt 3 anterior, amb indicació dels motius del rebuig, i els ens podran esmenar els registres afectats i tornar-los a presentar davant de la CAPA, però respectant sempre el termini d'entrega fixat en el punt 1 d'este apartat.  
A partir de la finalització del termini d'entrega d'informació facilitada per l'òrgan competent, només s'admetran modificacions motivades per causa de força major o per correcció d'errors materials.  
Apartat tercer. Control i gestió de les subvencions addicionals de les pòlisses  
1. La CAPA comprovarà que totes les parcel·les incloses en pòlisses d'assegurances agràries a què se'ls haja aplicat la subvenció addicional per inscripció en DO, IGP o CAECV figuren en les informacions presentades pels òrgans competents, i acceptades per la CAPA en els termes regulats en l'apartat segon, i només admetrà a càrrec seu les subvencions de les parcel·les que superen este control.  
2. Per a les parcel·les que no superen el control anterior, la CAPA notificarà esta circumstància al prenedor de la pòlissa a fi que tinga coneixement de l'origen de l'error i l'esmene tal com siga procedent.  
a) En el supòsit de tractar-se d'errors d'emplenament de la pòlissa, sol·licitarà la seua modificació a Agroseguro SA, i remetrà una còpia de la sol·licitud a la CAPA. L'esmena es considerarà realitzada sempre que siga acceptada per part d'Agroseguro SA i presentada la pòlissa modificada davant de la CAPA per la mateixa via i sistema utilitzats per a la càrrega de les pòlisses no modificades i les parcel·les corregides superen la validació del punt 1.  
b) Quan el prenedor haja comprovat que les parcel·les que no han superat el control del punt 1 estan avalades pels certificats mencionats en l'apartat primer, punt 4, remetrà a la CAPA estos certificats com a justificació de la subvenció addicional aplicada. La CAPA només considerarà esmenades les parcel·les els certificats de les quals complisquen els requisits especificats en l'apartat primer, punt 4, mencionat.  
3. La CAPA comunicarà a Agroseguro SA les parcel·les a les quals no és procedent aplicar subvenció addicional per inscripció en DO, IGP o CAECV, a fi que l'entitat anul·le les subvencions inicialment aplicades a càrrec de la CAPA i regularitze els imports de subvenció a càrrec del prenedor.  
4. En el cas particular de parcel·les inscrites en el CAECV o en la IGP Cítrics Valencians, a les quals Agroseguro SA no permet l'aplicació anticipada de subvencions addicionals per no tindre de manera temporal de codis específics en virtut de les modificacions que l'entitat està realitzant en el sistema de gestió de les assegurances agràries, i a fi de no perjudicar els assegurats afectats, la CAPA proporcionarà a Agroseguro SA la informació relativa a parcel·les de les pòlisses que són susceptibles de beneficiar-se de la subvenció addicional, a fi que Agroseguro SA procedisca a la regularització d'estes pòlisses a càrrec de la CAPA i a la minoració en la mateixa mesura de la primia pagada pel prenedor.  
Apartat quart. Gestió i control de pòlisses ramaderes  
1. Per a les pòlisses ramaderes, la CAPA comprovarà per mitjà de l'ús del RERA de la Comunitat Valenciana els punts següents:  
a) Que els llibres de registre d'explotació indicats en la pòlissa existixen en el RERA de la CV.  
b) Per als llibres de registre d'explotació que superen el control anterior es verificaran les dades següents:  
- La compatibilitat de l'espècie assegurada i la registrada.  
- Que el nombre d'animals assegurats no supera els registrats multiplicats pels coeficients següents:  
1,45 per a la línia d'assegurança d'explotació de bestiar oví caprí.  
1,35 per a les línies d'assegurança d'explotació de bestiar boví reproductor i de recria; d'assegurança d'explotació de bestiar equí i d'equí de races selectes.  
1,25 per a l'assegurança d'explotació d'aviram de carn i de posta.  
1,20 per a les altres línies d'assegurances de bestiar.  
2. La CAPA notificarà al prenedor les pòlisses que no superen el control anterior, i li indicarà per a cada una el tipus d'error que l'afecta, a fi que tinga coneixement de l'origen de l'error i l'esmene tal com siga procedent.   
a) En el cas que es tracte d'errors d'emplenament de la pòlissa, sol·licitarà la seua modificació a Agroseguro SA i remetrà una còpia de la sol·licitud a la CAPA. L'esmena quedarà supeditada a l'acceptació de la modificació per part d'Agroseguro SA i que l'organisme presente la pòlissa modificada davant de la CAPA per la mateixa via i sistema utilitzats per a la càrrega de les pòlisses no modificades i que la pòlissa corregida supere la validació del punt 1.  
b) Quan el prenedor haja comprovat que els llibres de registre d'explotació que no han superat els controls del punt 1 estan avalats pels certificats aportats pels assegurats a què es fa referència en l'apartat primer, punt 5, remetrà a la CAPA estos certificats com a justificació de la subvenció aplicada. La CAPA només considerarà esmenades les pòlisses els certificats de les quals complisquen els requisits especificats en l'apartat primer, punt 5, mencionat.  
3. La CAPA comunicarà a Agroseguro SA les pòlisses ramaderes a les quals no és procedent aplicar subvenció a càrrec de la CAPA, a fi que l'entitat anul·le les subvencions inicialment aplicades i regularitze els imports de subvenció a càrrec del prenedor.  
Apartat cinqué. Gestió i control de la identitat dels assegurats i la seua alta en l'AEAT  
1. Per a totes les pòlisses, la CAPA comprovarà que l'assegurat figura d'alta en el fitxer de contribuents de l'Agència Estatal de l'AEAT i que el nom o la raó social és coherent amb el nom o la raó social que per al NIF/CIF consta en l'AEAT.  
2. La CAPA notificarà al prenedor les pòlisses que no superen el control anterior i li indicarà per a cada una el tipus d'error que l'afecta perquè, segons l'origen de l'error, procedisca de la manera següent:  
a) En el cas que s'haja comés un error en l'emplenament del NIF/CIF i/o nom o raó social de l'assegurat, es comunicarà l'esmena que siga procedent a Agroseguro SA i se'n remetrà una còpia a la CAPA.  
b) En el cas que l'error siga degut al fet que l'assegurat no està donat d'alta en el cens de contribuents, haurà de presentar davant de l'AEAT la sol·licitud pertinent d'alta en el cens mencionat i remetre'n una còpia a la CAPA.  
c) En el cas que l'assegurat estiga de baixa en l'AEAT per defunció produïda després de la formalització de la declaració de l'assegurança, el prenedor ha de remetre a la CAPA la declaració de l'assegurança i el certificat de defunció de l'assegurat. No seran admissibles les subvencions aplicades a càrrec de la CAPA de pòlisses en què l'assegurat estiga ja difunt amb antelació a la formalització de la declaració de l'assegurança.  
d) En el cas que l'assegurat estiga de baixa en l'AEAT i siga una persona jurídica, el prenedor ha de presentar davant de la CAPA la declaració d'assegurança i el certificat de baixa expedit per l'AEAT en què conste la data i el motiu de la baixa. No seran admissibles les subvencions aplicades a càrrec de la CAPA a pòlisses en què l'assegurat siga persona jurídica o CB i estiga donat de baixa en l'AEAT amb antelació a la formalització de la declaració de l'assegurança.  
e) La CAPA comunicarà a Agroseguro SA les pòlisses a les quals, en virtut dels controls previstos en este apartat, no és procedent aplicar subvenció a càrrec de la CAPA, a fi que l'entitat anul·le les subvencions inicialment aplicades i regularitze els imports de subvenció a càrrec del prenedor.  
Apartat sisé. Procediment d'esmena de pòlisses, resolució denegatòria de les subvencions i règim de recursos  
1. La CAPA notificarà als prenedors, a través del tràmit d'audiència corresponent, les pòlisses que no han superat els controls previstos en esta resolució, i els concedirà un termini de deu dies hàbils, en virtut de l'article 84 de la Llei 30/1992, de Règim Jurídic de les Administracions Públiques i del Procediment Administratiu Comú, perquè esmene l'error detectat en els termes especificats en esta resolució en funció de la naturalesa de l'error comunicat.  
2. Una vegada transcorregut el termini del tràmit d'audiència sense que s'haja produït l'esmena dels errors notificats, l'òrgan competent dictarà una resolució denegatòria de l'ajuda sol·licitada en els termes que es preveuen en l'article 89 de la Llei 30/1992 i la traslladarà a Agroseguro, d'acord amb el que s'establix en el conveni de col·laboració vigent, perquè procedisca a la regularització de les pòlisses afectades a càrrec del prenedor.  
3. Contra esta resolució serà procedent el recurs de reposició davant del mateix òrgan que l'ha dictada, de conformitat amb el que s'establix en els articles 116 i 117 de la Llei 30/92, o directament un recurs contenciós administratiu (articles 10 i 46 de la Llei de la Jurisdicció Contenciosa Administrativa).  
Apartat seté. Convocatòria  
En l'article 47.11 del text refós de la Llei d'Hisenda Pública de la Generalitat Valenciana, aprovat per mitjà del Decret Legislatiu de 26 de juny de 1991, del Consell, s'exigix que en les bases reguladores de la concessió de subvencions s'indique la línia o les línies de subvencions que les financen i l'import global màxim que s'hi destina. Estos aspectes depenen de la llei anual de pressupostos, en estos moments la Llei XX/2009, de Pressupostos de la Generalitat per a 2010.  
Per això, s'establix l'import global màxim per a la resolució d'expedients de la convocatòria de l'exercici 2010 de l'Orde de 17 de febrer de 2009, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries del Pla Nacional d'Assegurances Agràries Combinades (DOCV núm. 5963, de 26 de febrer de 2009).  
Aplicació pressupostària: 60.76.65.7668.  
Programa 714.20, Foment i Garantia Agrària.  
Capítol 4.  
Línia T3092.  
Import global màxim: 74.702.690 €.  
Apartat huité. Règim de recursos  
Contra esta resolució és procedent el recurs de reposició davant del mateix òrgan que l'ha dictada, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, o directament un recurs contenciós administratiu en el termini de dos mesos, comptadors des de l'endemà de la publicació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.  
Apartat nové. Entrada en vigor  
Esta resolució entrarà en vigor el dia que es publique en el Diari Oficial de la Comunitat Valenciana, i serà aplicable a totes les pòlisses subscrites per al Pla d'Assegurances Agràries Combinades de 2010.  
València, 14 de desembre de 2009.- La directora general de Producció Agrària: Laura Peñarroya Fabregat.